Nordjyllands Idrætshøjskole

Nordjyllands Idrætshøjskole (forkortet NIH) er en folkehøjskole med fokus på bl.a. idræt, fællesskaber, venskaber, frihed, udvikling og rejser. NIH fungerer i dag som et idrætshøjskole for unge, primært i alderen 18-25 år, der oftest holder sabbatår og/eller pause fra uddannelse. Eleverne på NIH vælger i dag at starte på idrætshøjskolen af vidt forskellige grunde. Mange ser højskole som en mulighed for at få en pause fra hverdagen eller for at udskyde studielivet lidt. Til fælles for alle er dog interessen for idræt, og da NIH er den eneste idrætshøjskole uden "faglinjer", hvilket vil sige, at ingen fag skemaprioriteres højere end andre, er der rig mulighed for at prøve en masse forskellige idrætter. I løbet af et højskoleophold vælger man i alt otte "idrætsfag", og derfor er der stor fokus på inklusion ift. niveau, da du I alle fag skal kunne være med uanset dit om du er nybegynder eller øvet. Eleverne vælger selv deres fag, der er ingen eksamener eller karakterer eller pres i forhold til at skulle præstere. NIH er en "ung" idrætshøjskole fra 1986, som løbende gennemgår renovering af faciliteter, værelser og opholdsrum. Der blev gjort nogle anderledes tanker omkring beboelse, opdeling af faciliteter og logistik. Skolen er bygget i ét plan og er opdelt i en undervisnings- og beboelsesfløj. Undervisningsfløjen består i dag af tre haller, undervisningslokaler og foredragssal. Dertil er det blevet bygget et fitnesscenter på 1000m2, der indeholder cross fit box, styrke-, cardio og spinninglokaler. Beboelsesfløjen er indrettet med opholdsrum, spisesal, værelsesfløj, vaskerum og tekøkkener. Der er både to-, tre- og fire-mandsværelser alle sammen med eget bad og toilet. Udover idrætten og sporten, der er omdrejningspunktet, indeholder skemaet på NIH også: sang, debat, valgfag og foredrag. Fagudbud NIH har haft et skiftende fagudbud til eleverne på de lange kurser over tid, hvor der i de første år var langt større fokus på gymnastik, herunder springgymnastik. Sidenhen har dette ændret sig markant og fagudbuddet svinger generelt fra år til år og er desuden tilpasset de tilgængelige undervisningskompetencer. I de senere år har fagudbuddet drejet sig mod flere uddannelseslinjer, hvor det er muligt at blive eksempelvis fitness-instruktør. Der findes endvidere en mulighed for at følge et forberedelseskursus med henblik på optagelse på politiskolen. Desuden startede i efteråret 2008 en teambuilderlinje, hvor man uddannes til teambuilder og får erfaring med at planlægge teambuilding og events for f.eks. firmaer, skoler og privatpersoner. Det alsidige fagudbud er i dag inddelt i fem faggrupper: Bold & Sport, Fitness, Outdoor, Uddannelse og Livsstil. De enkelte fag udbydes i moduler af cirka to måneder, hvorefter det er muligt at skifte hold. Filosofien i idrætten på Nordjyllands Idrætshøjskole er breddeidrætten, hvor der er plads til alle idrætsudøvere. Skolens faciliteter Idrætshøjskolen har en lang række faciliteter. På skolen findes blandt andet tre idrætshaller, sauna og vildmarksbad, fodboldbaner, beachvollybaner, diverse undervisningslokaler, discgolfbane osv. Derudover har idrætshøjskolen bygget et adventureområde med fokus på klatring. Området er udstyret med et 12 meter højt klatretårn, stor highwirebane i 6-21 meters højde, en kæmpegynge med udspring fra 12 meter, samt 3 svævebaner på 125 meter. Der er i 2022 også indviet et helt nyt fitnesscenter på 1000m2 bestående af crossfit box på 533m2, styrke-, cardio og spinninglokaler. Historie Skolen blev stiftet i 1986 og er beliggende i Brønderslev. Idrætshøjskolen blev oprettet som resultatet af en række mestendels lokale initiativtageres ideer om at få en idrætshøjskole til området. Højskolen åbnede for første elevårgang i efteråret 1986 i nye bygninger bygget specielt til formålet af Brønderslev Kommune, der havde købt grunden, som tidligere var blevet anvendt til landbrug. Sidst i 1990 oplevede skolen ligesom de øvrige højskoler i Danmark en tilbagegang i elevtallet, men var dog en af de højskoler, der var bedst belagt. Ligesom det var lokale kræfter, der støttede op om oprettelsen er skole er der i dag et tæt samarbejde med lokalforeninger. Brønderslev gymnastikforening afholder eksempelvis en del af sin undervisning i skolens lokaler. Desuden er "NIH Kultur og Musik" vært for en række koncerter i skolens idrætshal. Der har således været kunstnere som tv·2, The McCalmans, Lis Sørensen, Niels-Henning Ørsted Pedersen og andre. Kurser Nordjyllands Idrætshøjskole er både rammen for lange kurser (ophold), der fortrinsvis retter sig mod de unge fra 18 år til op i tyverne. De lange kurser varierer fra 18 til 44 uger, hvor alle uanset længde indgår i dagligdagen under samme præmisser. Du kan på Nordjyllands Idrætshøjskole altså tilmelde dig som både efterårs-, forårs- og helårselev. Der afholdes desuden korte kurser i sommerferien, som er rettet mod børnefamilier. Forstandere Eva Terp-Hansen - Forstander Morten Marinussen - Viceforstander Referencer Eksterne henvisninger Officiel hjemmeside Nordjyllands Idrætshøjskole på Facebook